
Limbas 


Sas limbas sunt sistemas de sinnos vocales cuncordados pro comunigare imparis sos omines. Cando 
chistionamus de limba devimus pensare innantis de totu a sas limbas faeddadas, e no a cuddas iscritas: 
s'omine at cumentzadu a faeddare innantis de iscrier. 

Parit chi totu sas limbas de su mundu tengiant sa matessi raighina, ma como faghet petzi a las agrupare in 
eredeos (o familias), chi si sunt formados in migias de annos po resones diferentes: isulamentu, disterru, 
ispostamentu voluntariu etc. 

Sos eredeos prus de importu oe in su mundu sunt: 

■ limbas indo-europeas 

■ limbas sino-tibetanas 

■ limbas uralo-altaigas 

■ limbas semidigas 

■ limbas bantu 


Bi sunt ateros eredeos minores che sas limbas caucasicas, austronesianas, dravidas, amerindianas, e bi sunt 
finas limbas isuladas, chena de parentela peruna in sas limbas oe connotas, comente e su bascu. 

No bi at diferentzia bera intra de limba e dialetu. Pro su prus intendimus pro limba unu dialetu postu apitzus 
de sos ateros pro lege o pro cuncordu, formale o informale, de sa gente. 

Est de importu mannu amentare ca limba e iscritura (grafia) sunt cosas diferentes: faghet a iscrier sa matessi 
limba cun sistemas de iscritura meda diferentes. 

